ไทยพาณิชย์ลุยหาเอสเอ็มอี
ไทยพาณิชย์ เลิกชะลอปล่อยกู้เอสเอ็มอี ชูแนวคิดกล้าคิดก็กล้าให้ เผยสัญญาณเริ่มดีขึ้น
17 เม.ย. 2558

ไทยพาณิชย์ เลิกชะลอปล่อยกู้เอสเอ็มอี ชูแนวคิดกล้าคิดก็กล้าให้ เผยสัญญาณเริ่มดีขึ้น
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ เปิดเผยว่า ยุทธศาสตร์ปีนี้มุ่งเน้นสนับสนุนลูกค้าธุรกิจขนาดกลางและขนาดย่อม (เอสเอ็มอี) อย่างเต็มที่ ภายใต้แนวคิด SME กล้าคิด ไทยพาณิชย์ก็กล้าให้ ซึ่งช่วงไตรมาสแรกของปีนี้ เริ่มเห็นสัญญาณของเอสเอ็มอีที่เริ่มฟื้นตัวขึ้นบ้างแล้ว จากความมั่นใจของธุรกิจที่ดีขึ้นหลังจากที่สถานการณ์ในประเทศสงบ มีการเบิกใช้วงเงินกู้ และมีการออกหนังสือค้ำประกันเพิ่มขึ้น
ทั้งนี้ ธนาคารยังคงพิจารณาปล่อยกู้ให้ลูกค้าเอสเอ็มอีรายใหม่ โดยเฉพาะในกลุ่มพาณิชย์อิเล็กทรอนิกส์ (อีคอมเมิร์ซ) ที่มีแนวโน้มขยายตัวอย่างโดดเด่น รองลงมา คือ กลุ่มธุรกิจก่อสร้าง และกลุ่มธุรกิจท่องเที่ยว ที่ยังเติบโตอยู่ ซึ่งสถานการณ์ธุรกิจที่ปรับตัวดีขึ้น ส่งผลดีต่อรายได้ของพนักงาน ดังนั้น เชื่อว่ากำลังซื้อของรายย่อยจะกลับมาช่วยเพิ่มการบริโภคในประเทศ
สำหรับกลยุทธ์หลักในกลุ่มลูกค้าเอสเอ็มอี คือ เข้าใจลูกค้า และช่วยสนับสนุนในด้านระบบการชำระเงินที่สะดวกรวดเร็ว เพราะธุรกรรมการเงินลูกค้า (ทรานแซคชั่นแบงก์กิ้ง) มีความสำคัญ เป็นอาหารจานหลักที่สร้างรายได้ให้ธนาคาร กลยุทธ์ดังกล่าวมาพร้อมกับบริหารความเสี่ยงที่ดี ซึ่งลูกค้าที่จะขอวงเงินโอดี หรือสินเชื่อแบบมีระยะเวลา จะพิจารณาธุรกิจและพฤติกรรมลูกค้าคู่กัน
อย่างไรก็ตาม เอสเอ็มอีที่ทำธุรกิจค้าขายฟื้นตัวช้ากว่าที่คาด เนื่องจากถูกกดดันจากปัญหาหนี้ครัวเรือนอยู่ในระดับสูง ทำให้กำลังซื้อลดน้อยถอยลงไปจากปกติ แต่คาดว่าจะดีขึ้นตั้งแต่ไตรมาส 2 เป็นต้นไป โดยเฉพาะในช่วงเทศกาลสงกรานต์ที่ประชาชนเดินทางท่องเที่ยวและกลับภูมิลำเนา จะเป็นด่านแรกที่กระตุ้นยอดขายของธุรกิจเอสเอ็มอีกลับมาดีขึ้น
อย่างไรก็ดี ทิศทางเศรษฐกิจไทยปีนี้ฟื้นตัวไม่ชัดเจนนัก ธนาคารจึงต้องระมัดระวังในการปล่อยสินเชื่ออยู่ ซึ่งการบริหารความเสี่ยงตั้งแต่ต้นปี ทำให้หนี้ที่ไม่ก่อให้เกิดรายได้ (เอ็นพีแอล) ของลูกค้าเอสเอ็มอีเริ่มเข้าสู่ขาลงแล้ว หลังจากที่สิ้นปี 2557 เอ็นพีแอลปรับขึ้นไปที่ 4.6% ของสินเชื่อรวม ซึ่งถูกกดดันจากภาวะเศรษฐกิจชะลอตัว และส่วนหนึ่งมาจากพอร์ตเอสเอ็มอีลดลง 2.4% เทียบกับปีก่อนหน้า
ด้านธุรกิจต่างประเทศ จะเน้นเป็นพันธมิตรกับธนาคารท้องถิ่น